

**ΑΠΑΝΤΗΣΕΙΣ ΤΩΝ ΕΚΠΑΙΔΕΥΤΗΡΙΩΝ “ΝΕΑ ΠΑΙΔΕΙΑ” ΣΤΑ ΘΕΜΑΤΑ ΤΩΝ ΠΑΝΕΛΛΗΝΙΩΝ ΕΞΕΤΑΣΕΩΝ ΣΤΗ ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ**

**ΓΕΝΙΚΟ ΣΧΟΛΙΟ**

Τα θέματα έχουν ενδιαφέρον και είναι στο πλαίσιο των δυνατοτήτων των μαθητών/τριών. Τα κείμενα που επιλέχτηκαν είναι σαφή και ανταποκρίνονται τόσο στο γνωστικό και μαθησιακό επίπεδο των μαθητών / τριών όσο και στα ενδιαφέροντά τους. Οι διατυπώσεις είναι σαφείς και οι ασκήσεις με κλιμακούμενο βαθμό δυσκολίας.

**ΘΕΜΑ Α**

Σύμφωνα με την Μπάρμπαρα Πομιεχόφσκα, η αρχή της ανθρώπινης δημιουργικότητας βρίσκεται στην συνδυαστική σκέψη και στην ικανότητα του ανθρώπου να παράγει νέες ιδέες σε συνδυασμό με τις υπάρχουσες. Αν και δεν είναι γνωστό πότε και πώς προέκυψε η εντυπωσιακή συνθετική αυτή ικανότητα, γνωρίζουμε πως δεν έχει όρια, είναι αρχέγονη και δεν αφορά μόνο τους ενήλικες αλλά ξεκινά από τη βρεφική ηλικία. Έτσι, οφείλουμε να την διερευνήσουμε από τις αρχές της γλωσσικής ανάπτυξης του ανθρώπου και να εξετάσουμε τους βιολογικούς, κοινωνικούς και περιβαλλοντικούς παράγοντες που την επηρεάζουν. (86 λέξεις)

Θεματικοί άξονες:

* Η ανθρώπινη ευφυία και δημιουργικότητα βασίζεται στη συνδυαστική σκέψη και στην ικανότητα σχηματισμού νεών σε συνδυασμό με τις υπάρχουσες έννοιες και ιδέες.
* Δεν έχει όρια, ενώ δεν γνωρίζουμε τον τρόπο με τον οποίο προκύπτει αυτή η εντυπωσιακή ικανότητα.
* Είναι αρχέγονη, δεν αφορά μόνο τους ενήλικες με ιδιαίτερα ταλέντα αλλά ξεκινά από τη βρεφική ηλικία.
* Οφείλουμε να την ερευνήσουμε από την αρχή της γλωσσικής ανάπτυξης του ανθρώπου, εξετάζοντας τους βιολογικούς, κοινωνικούς και περιβαλλοντικούς παράγοντες που την επηρεάζουν.

**ΘΕΜΑ Β**

**Β1** α. Σωστό, β. Σωστό, γ. Λάθος, δ. Λάθος, ε. Σωστό

**Β2** Το κείμενο 1 αποτελεί δείγμα επιστημονικού λόγου, καθώς επιδιώκει να αποδείξει ότι η δημιουργικότητα ενισχύει την αποκλίνουσα σκέψη και συμβάλλει στην επίλυση προβλημάτων. Περιγράφει επίσης τη δυναμική σχέση της με τις τέχνες και την εκπαίδευση και ερμηνεύει γιατί τους λόγους για τους οποίους η δημιουργικότητα είναι αποτελεσματική.

Για να το πετύχει αυτό ο συντάκτης του κειμένου χρησιμοποιεί τις εξής γλωσσικές επιλογές:

- χρήση ειδικού, επιστημονικού, λεξιλογίου: «αποκλίνουσα σκέψη», «κατανόηση σύνθετων εννοιών», «πολυαισθητηριακές εμπειρίες»

- ύφος απρόσωπο και αντικειμενικό που επιτυγχάνεται με:

- την οριστική έγκλιση

- τη χρήση του γ’ ενικού προσώπου («Η δημιουργικότητα νοείται ως μια διαδικασία …», «Μπορεί κανείς να πει…»κλπ, χρήση ορισμού (της δημιουργικότητας)

- την επιστημική τροπικότητα (αδιαμφισβήτητα, εξασφαλίζει κλπ)

- παθητική σύνταξη (έχει επιβεβαιωθεί, εντοπίζεται κλπ)

- κυριολεκτική / αναφορική λειτουργία της γλώσσας. Λ.χ. «Η δυναμική σχέση της εκπαίδευσης μέσω των τεχνών με τη δημιουργικότητα έχει επιβεβαιωθεί ερευνητικά» κ.ά.

**Β3 α.** Ο τίτλος «Η δημιουργικότητα αρχίζει από την κούνια» προσελκύει το ενδιαφέρον με το στοιχείο της έκπληξης, γιατί συνδυάζει μια επιστημονική έννοια με μια λέξη καθημερινή που συνδέεται με ένα βρέφος. Χρησιμοποιεί επίσης μεταφορικό λόγο που προκαλεί στον αναγνώστη «τρυφερά» συναισθήματα λόγω της εικόνας που έχει στο νου του, επομένως η δημιουργικότητα μετατρέπεται σε μια οικεία λέξη. Επίσης, προετοιμάζει τον αναγνώστη ότι το κείμενο αφορά τη σχέση της δημιουργικότητας με την πρώιμη παιδική ηλικία (“Η ανθρώπινη δημιουργικότητα...από την παιδική ηλικία), ίσως σε αναπτυξιακό ή παιδαγωγικό πλαίσιο.

**β.** «Θα πρέπει, επομένως, να μελετηθούν οι συνθήκες εκείνες από τις οποίες επηρεάζεται αρνητικά η ανάπτυξη των δημιουργικών γνωστικών δυνατοτήτων του βρέφους.»

Δύο αλλαγές στο ύφος:

* Απρόσωπο, ουδέτερο ύφος
* Αντικειμενική χροιά
* Επιστημονικός τόνος
* επίσημος λόγος κλπ

**ΘΕΜΑ Γ**

Ο ήρωας αισθάνεται προβληματισμένος γιατί δεν μπορεί να ξεφύγει από ένα εργασιακό περιβάλλον που δεν του ταιριάζει και δεν του δίνει το περιθώριο να δημιουργήσει με την καρδιά, την ψυχή, τις γνώσεις και την φαντασία του. Αυτό που εντείνει την απογοήτευσή του είναι πως διαπιστώνει το τέλμα στο οποίο βρίσκονται οι συνάδελφοί του, στοιχείο που δηλώνεται με την ειρωνεία στον τίτλο (“Εξαίσια αστική μας κοινωνία”), τους υποτιμητικούς χαρακτηρισμούς για τους συναδέλφους, στα συναισθήματα που βιώνει με την επίσκεψη σε όλα τα «γραφεία» ακόμα και στους πρωτοετείς φοιτητές, στους οποίους δεν διαπιστώνει ζωντάνια και δυναμισμό. Με την χρήση των μεταφορικών εκφράσεων («μπαγιάτικες φάτσες” και "άπνοες καλημέρες”), αναδεικνύεται η δυσφορία και η απελπισία που του δημιουργεί η συναναστροφή με τους συναδέλφους του. Με τον εσωτερικό μονόλογο (“Σκέφτομαι μήπως...”) υπογραμμίζεται ο προβληματισμός και η απογοήτευσή του για το επάγγελμα που έχει επιλέξει και την αδυναμία του να το αλλάξει στην ηλικία που βρίσκεται.

Ως προς την προσωπική ανταπόκριση οι μαθητές θα μπορούσαν να απαντήσουν με γνώμονα την ηλικία τους την επαναστατικότητα τους, π.χ. ότι θα επέλεγαν ένα πιο δημιουργικό επάγγελμα ή θα επιχειρούσαν να το αλλάξουν κτλ.

**ΘΕΜΑ Δ**

Αναμένονται χαρακτηριστικά του κειμενικού είδους: τίτλος (χωρίς να είναι όμως απαραίτητος).

Κυρίαρχα ρηματικά πρόσωπα: γ’ ενικό-πληθυντικό, α’ ενικό

**ΠΕΡΙΕΧΟΜΕΝΟ**

Οι μαθητές/μαθήτριες αναμένεται να αναπτύξουν τις σκέψεις και τις απόψεις τους αξιοποιώντας δημιουργικά και τα κείμενα αναφοράς.

Α’ ζητούμενο

Το σχολείο οφείλει να καλλιεργεί τη δημιουργικότητα, γιατί:

* Η καλλιέργεια της φαντασίας οξύνει τον νου. Έτσι, η σκέψη κινείται σε δρόμους καινοτόμους και μη αναμενόμενους και η αντιμετώπιση των προβλημάτων αλλά και των σύνθετων καταστάσεων γίνεται περισσότερο αποτελεσματική.
* Ως χαρακτηριστικό μιας κοινωνίας, συμβάλλει σε όλους τους τομείς της κοινής ζωής: πολιτιστικό, κοινωνικό, οικονομικό.
* Δημιουργεί ευχάριστο και ενισχυτικό περιβάλλον μάθησης.
* Εξασφαλίζει τα χαρακτηριστικά που κάνουν έναν πολίτη ενεργό, υπεύθυνο και χρήσιμο.
* Καλλιεργεί δεξιότητες που μπορούν να οδηγήσουν σε πετυχημένη επαγγελματική πορεία.
* Αναπτύσει τον κριτικό νου.
* Από τη στιγμή που οι τέχνες αποτελούν ένα από τα εργαλεία καλλιέργειάς της, το σχολείο οφείλει να παρέχει καλλιτεχνικές δράσεις. Μέσα από αυτή τη διάδραση, ανοίγουν οι δημιουργικοί ορίζοντες και αναπτύσσεται η αποκλίνουσα σκέψη.
* Καλλιεργεί την ενεργητική σκέψη και την ανάληψη πρωτοβουλιών.
* Ενεργοποιεί όλες τις αισθήσεις, οι οποίες γίνονται άξονες μάθησης.
* Εκφράζει τις προσωπικές σκέψεις, συναισθήματα, προβληματισμούς, αγωνίες.
* Μέσα από τη δημιουργική προσπάθεια, οι μαθητές/τριες αναγνωρίζουν τον εαυτό τους, επιβεβαιώνουν τη μοναδικότητά τους και λαμβάνουν μια προσωπική ανατροφοδότηση που οδηγεί στην ανάπτυξη και την πρόοδο.

Β΄ Ζητούμενο

Αναμένουμε τα παιδιά να αποτυπώσουν τους προσωπικούς τρόπους έκφρασης της δημιουργικότητας. Ενδεικτικές αναφορές:

* Η ενασχόληση με τη μουσική, τη ζωγραφική, το θέατρο, τις τέχνες γενικά
* Δραστηριότητες ρομποτικής
* Μοντελισμός κ.ά.